CELEX: 62017TN0018
Language: el
Date: 2017-01-13 00:00:00
Title: Υπόθεση T-18/17: Προσφυγή της 13ης Ιανουαρίου 2017 — Τσεχική Δημοκρατία κατά Επιτροπής

6.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 70/25
            
         Προσφυγή της 13ης Ιανουαρίου 2017 — Τσεχική Δημοκρατία κατά Επιτροπής
   (Υπόθεση T-18/17)
   (2017/C 070/35)
   Γλώσσα διαδικασίας: η τσεχική
   
      Διάδικοι
   
   
      Προσφεύγουσα: Τσεχική Δημοκρατία (εκπρόσωποι: M. Smolek και J. Vláčil)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τον εκτελεστικό κανονισμό (ΕΕ) 2016/1867 της Επιτροπής, της 20ής Οκτωβρίου 2016, για την τροποποίηση του παραρτήματος του κανονισμού (ΕΚ) 3199/93 σχετικά με την αμοιβαία αναγνώριση των διαδικασιών για την πλήρη μετουσίωση της αλκοόλης με σκοπό την απαλλαγή από τους ειδικούς φόρους κατανάλωσης· και
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους.
   
               1.
            
            
               Ο πρώτος λόγος ακυρώσεως στηρίζεται σε παράβαση του άρθρου 13, παράγραφος 2, της Συνθήκης της Ευρωπαϊκής Ένωσης και του άρθρου 27, παράγραφοι 3 και 4, της οδηγίας 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά. Η προσφεύγουσα υποστηρίζει ότι η Επιτροπή, εκδίδοντας τον προσβαλλόμενο κανονισμό, έθιξε τις τσεχικές εθνικές προϋποθέσεις για την πλήρη μετουσίωση της αλκοόλης, παρά το γεγονός ότι η Τσεχική Δημοκρατία δεν είχε αποστείλει καμία ανακοίνωση στην Επιτροπή βάσει του άρθρου 27, παράγραφος 3, της οδηγίας 92/83, και η Επιτροπή είχε, αφετέρου, επανειλημμένως γνωστοποιήσει ότι διαφωνούσε με την προσέγγιση αυτή. Όμως, κατά το άρθρο 27, παράγραφος 4, της οδηγίας 92/83, δεν επιτρέπεται οποιαδήποτε παρέμβαση στις εθνικές προϋποθέσεις ενός κράτους μέλους για την πλήρη μετουσίωση της αλκοόλης χωρίς σχετική ανακοίνωση του εν λόγω κράτους μέλους.
            
         
               2.
            
            
               Ο δεύτερος λόγος ακυρώσεως στηρίζεται σε παράβαση του άρθρου 27, παράγραφος 1, στοιχείο α', της οδηγίας 92/83, καθόσον η ευρωπαϊκή μετουσιωτική ουσία (στο εξής: eurodenaturant) 1:1:1 δεν εξυπηρετεί τον σκοπό της διατάξεως αυτής, στο μέτρο που δεν παρέχει επαρκή εχέγγυα για την καταπολέμηση της φοροδιαφυγής. Το Eurodenaturant 1:1:1 είναι ένα πολύ ασθενές μετουσιωτικό μείγμα και η αλκοόλη που μετουσιώνεται πλήρως με το μείγμα αυτό μπορεί εύκολα να χρησιμοποιηθεί καταχρηστικώς για την παρασκευή αλκοολούχων ποτών.